KLASA: 034-05/24-01/110

URBROJ: 711-02-01/06-2024-2

Zagreb, 25. srpnja 2024.

**IVICA LUKANOVIĆ**

Zastupnik u Hrvatskom saboru

**Predmet: mišljenje na zahtjev obveznika Ivice Lukanovića,**

- daje se

Povjerenstvo za odlučivanje o sukobu interesa (dalje: Povjerenstvo) dana 22. srpnja 2024. godine zaprimilo je zahtjev za davanjem mišljenja koji je podnio obveznik Ivica Lukanović, zastupnik u Hrvatskom Saboru.

U zahtjevu obveznik navodi da je nakon početka saborskog i dužnosničkom mandata ostao zaposlen u trgovačkom društvu Modern line d.o.o. koje je u njegovom vlasništvu i u kojem je nastavio primati plaću te da razliku primanja ostvaruje u Saboru. Naveo je i da je prenio upravljačka prava na odvjetnički ured. Zaključno je postavio upit je li navedena situacija u skladu sa zakonom.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 56. sjednici održanoj 25. srpnja 2024. godine obvezniku daje mišljenje, kako slijedi.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu) trgovačkog društva za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe u smislu ZSSI-a, ili na posebno tijelo. Stavkom 4. istog članka propisano je da, dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima te da obveznik ima pravo da ga se jedanput godišnje obavještava o stanju trgovačkih društava u kojima ima udjele.

Slijedom navedenog, obveznik sukladno citiranoj odredbi članka 19. stavka 4. ZSSI-a ima pravo samo da ga se jedanput godišnje obavještava o stanju trgovačkog društva. Stoga Povjerenstvo ukazuje obvezniku da je citiranom zakonskom odredbom jasno i nedvojbeno propisana razina odnosa obveznika sa poslovnim subjektima nakon prijenosa upravljačkih prava te da je cilj navedene odredbe da se obveznik za vrijeme obnašanja javne dužnosti distancira od poslovnih subjekata u kojima ima upravljačka prava. Slijedom navedenog, ukoliko bi obveznik i dalje ostao zaposlen u trgovačkom društvu Modern line d.o.o., neovisno o tome što je upravljačka prava prenio na odvjetnički ured, nerealno je očekivati da će u odnosu na navedeno trgovačko društvo kroz poslovanje pokazati nezainteresiranost, nepristranost i na taj način sačuvati integritet te bi došlo do povrede članka 19. ZSSI-a.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Ivica Lukanović, elektroničkom dostavom
2. Objava na internetskoj stranici Povjerenstva
3. Pismohrana